คลังปิดงบ53เงินคงคลังล้น4.29แสนล้านบาท
คลังปิดหีบเกินดุลเงินสด 1.35 แสนล้านบาท และเงินคงคลังสูงถึง 4.29 แสนล้านบาท
21 ต.ค. 2553

คลังปิดหีบเกินดุลเงินสด 1.35 แสนล้านบาท และเงินคงคลังสูงถึง 4.29 แสนล้านบาท
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า ฐานะการคลังของรัฐบาลตามระบบกระแสเงินสดในปีงบประมาณ 2553 รัฐบาลมีรายได้นำส่งคลังทั้งสิ้น 1.68 ล้านล้านบาท สูงกว่าปีที่แล้ว 19.3% ในขณะที่การเบิกจ่ายเงินงบประมาณมีจำนวนทั้งสิ้น 1.78 ล้านล้านบาท ทำให้รัฐบาลขาดดุลเงินงบประมาณ 1 แสนล้านบาท เมื่อรวมกับการเกินดุลเงินนอกงบประมาณ 3,733 ล้านบาท ส่งผลให้ขาดดุลเงินสด 9.7 หมื่นล้านบาท และรัฐบาลได้กู้เงินเพื่อชดเชยการขาดดุล 2.32 แสนล้านบาท ต่ำกว่าเป้าหมายที่ตั้งไว้จะกู้ 3.5 แสนล้านบาท ทำให้ดุลเงินสดหลังกู้เกินดุลทั้งสิ้น 1.35 แสน ล้านบาท ส่งผลให้มีเงินคงคลัง ณ สิ้นเดือนก.ย. 2553 จำนวน 4.29 แสนล้านบาท
นายนริศ กล่าวว่า ผลการจัดเก็บรายได้ที่สูงกว่าเป้าหมายในปีงบประมาณ 2553 ส่งผลให้ฐานะการคลังของประเทศอยู่ในระดับที่เข้มแข็ง ซึ่งจะช่วยสร้างความยืดหยุ่นในการกำหนดนโยบายการคลังของรัฐบาลให้เหมาะสมกับสถานการณ์ทางเศรษฐกิจในอนาคต